《答赠中都李司马》
明代·张家珍

南国有佳士，翩翩鸿鹄姿。独宿慕俦侣，高举淩天涯。

万里云海慕，寄托良可知。我居罗浮下，息驾怀希夷。

匣剑久不鸣，木石性所怡。清江枉兰桨，叩我岩下扉。

我去采灵药，还当与君期。毫素见幽襟，一字堪一思。

作者简介：张家珍（一六三一—一六六○），字璩子。东莞人。家玉仲弟，祖明教、父兆龙俱布衣。明桂王永历元年（一六四七）年十六，从家玉起兵抗清。家玉殁，与总兵陈镇国拥残卒数万于龙门以图恢复，旋以兄荫拜锦衣卫指挥使。广州再破，隐于铁园，家居养父，折节读书，年未及三十而卒。遗作由友人编为《寒木居诗钞》一卷。清陈伯陶《胜朝粤东遗民录》卷二有传。张家珍诗，以清光绪三十二年（一九〇六）东莞寓园祖若旧庐刊《寒木居诗钞》为底本，参校民国二十一至二十三年东莞张伯桢纂《沧海丛书》本《张文烈遗集》附刻之《寒木居诗钞》。